Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom
i fra Tomislav Ćurić knjižničar
Zadar, 14. ožujka 2010.

11(22)2010.

Evanđelje (Lk 15,1-3.11-32)
Čitanje svetog Evanđelja po Luki
U ono vrijeme: Okupljahu se oko njega svi carinici i grešnici da ga slušaju. Stoga farizeji i pismoznanci mrmljahu: »Ovaj prima grešnike, i blaguje s njima.« Nato im Isus kaza ovu prispodobu: »Čovjek neki imao dva sina. Mlađi reče ocu: 'Oče, daj mi dio dobara koji mi pripada.' I razdijeli im imanje. Nakon nekoliko dana mlađi sin pokupi sve, otputova u daleku zemlju i ondje potrati svoja dobra živeći razvratno. Kad sve potroši, nasta ljuta glad u onoj zemlji te on poče oskudijevati. Ode i pribi se kod jednoga žitelja u onoj zemlji. On ga posla na svoja polja pasti svinje. Želio se nasititi rogačima što su ih jele svinje, ali mu ih nitko nije davao.
Došavši k sebi, reče: 'Koliki najamnici oca moga imaju kruha napretek, a ja ovdje umirem od gladi! Ustat ću, poći svomu ocu i reći mu: 'Oče, sagriješih protiv Neba i pred tobom! Nisam više dostojan zvati se sinom tvojim. Primi me kao jednog od svojih najamnika.' Usta i pođe svom ocu. Dok je još bio daleko, njegov ga otac ugleda, ganu se, potrča, pade mu oko vrata i izljubi ga. A sin će mu: 'Oče! Sagriješih protiv Neba i pred tobom! Nisam više dostojan zvati se sinom tvojim.' A otac reče slugama: 'Brzo iznesite haljinu najljepšu i obucite ga! Stavite mu prsten na ruku i obuću na noge! Tele ugojeno dovedite i zakoljite, pa da se pogostimo i proveselimo jer sin mi ovaj bijaše mrtav i oživje, izgubljen bijaše i nađe se!' I stadoše se veseliti. A stariji mu sin bijaše u polju. Kad se na povratku približio kući, začu svirku i igru pa dozva jednoga slugu da se raspita što je to. A ovaj će mu: 'Došao tvoj brat pa otac tvoj zakla tele ugojeno što sina zdrava dočeka.' A on se rasrdi i ne htjede ući. Otac tada iziđe i stane ga nagovarati. A on će ocu: 'Evo toliko ti godina služim i nikada ne prestupih tvoju zapovijed, a nikad mi ni jareta nisi dao da se s prijateljima proveselim. A kada dođe ovaj sin tvoj koji s bludnicama proždrije tvoje imanje, ti mu zakla ugojeno tele.' Nato će mu otac: 'Sinko, ti si uvijek sa mnom i sve moje - tvoje je. No trebalo se veseliti i radovati jer ovaj brat tvoj bijaše mrtav i oživje, izgubljen i nađe se!'«

OTAC I DVA SINA - “pravedni” i “grešni”
Parabola o ocu i dva sina je unikat poruke, sadržaja i forme. U njoj je sažet odnos prema roditeljima i roditelja prema djeci, kao i odnos među braćom. Ovo je parabola, što znači ne povijesni slučaj, ali je istina cijelog ljudskog roda. Ova parabola je u svim ljudima, i poziv svim ljudima. Sva tri lica iz parabole su u nama, barem povremeno, a ponekad je pojedino lice dominantnije.
Otac - majka bezuvjetno ljube bez obzira na kvalitete djeteta. Drugi više nitko. Svi nas prihvaćaju ako “odgovaramo” njima. Takvi su i braća i djeca i žena i muž. Samo otac i majka prihvaćaju dijete kad je i kao “svinja”. Zato čovjek treba oca i majku bez obzira na svoju odraslost i obitelj. Uvijek mu je očinska kuća njegova kuća. Tu je njegovo mjesto pa bio pravedan ili nepravedan. Mi ljudi nismo vezani za očinstvo i majčinstvo radi nemoći, nego radi ljubavi.
Roditelji nas uvijek ljube bez obzira kakvi smo. To je osnova smišljenog življenja. Najvažniji je doživljaj roditeljske ljubavi. Ta ljubav polaže temelj da se čovjek osjeća “ad home” (kod kuće). Jedna indijska priča - priča kako je jedna majka bila nezadovoljna svojim sinom. Molila je Boga da ju oslobodi sinovljevih nedaća i da ga obrati na pravi put. Predloženo joj je da je jedini način da joj ga istrgne iz sjećanja, pa će tako prestati sve njezine muke. Majka to nije prihvatila. Voljela ga je imati uz sebe pa i kad s njime nije bila zadovoljna i kada je podnosila sve patnje i poruge. To je roditeljska ljubav. Braća - djeca: rastu u istoj ljubavi i brizi, ipak različito uzrastu.
On ima oca, on vjeruje ocu, on se nada ocu. Pravedni sin ima gospodara a ne oca. On je pravedan ali bez ljubavi, odlutali je grešan ali još u njemu nije umrla vjera u ljubav i oprost. Korektni sin još nije svjestan niti očinstva niti sinovstva. On je dobar, ali mrtav. U njemu nema ljubavi. Svijest svoje krhkosti i slabosti otvara mjesto ljubavi, potrebu drugoga. Bog se u Evanđelju pokazuje najviše kao Bog praštanjem. Praštanje ne znači priznavanje zla nego spašavanje od zla. Isus u paraboli ne hvali grijeh nego ljubav. Ljudi smo kakvi jesmo, grešni i samo nas ljubav može vratiti i vraćati na pravi put. Samo ljubav može održati na životu.
Pravda ne može zamijeniti ljubav, niti su istinski ljudski odnosi zasnovani na pravdi nego na ljubavi. Pravda ne smije potisnuti ljubav i bratstvo. Možda i postoji odnos pravde u bratstvu, ali ne u roditeljstvu. Roditelji prema djeci ne postupaju prema pravdi nego prema ljubavi, prema unutarnjoj potrebi. “Volim i bolesnog i zdravog, i onog na putu i onog kod kuće, i onog na slobodi i onog u zatvoru”(Arapska). Božja ljubav je objavljena kao roditeljska ljubav. Takav je Bog objavljen u Bibliji. On je kao otac i majka. On ljubi, on drži na životu, on ne odbacuje, on se svakome čovjeku nada. Sve nas Bog čeka u svojoj ljubavi.
Nikakvom pravdom ne možemo na to pretendirati. Ljubav je nezasluženo darivanje. Mi smo u odnosu s Bogom povezani njegovom roditeljskom ljubavlju. Imamo svoja lutanja i svoje “korektnosti”. I iz jednog i drugog stanja treba se obratiti, treba prepoznati ljude kao braću i Boga kao Oca. Bog nas čeka i ljubi. Vjera u njegovu ljubav budi i našu skrivenu ljubav. Ljubav je Božji dar posijan u svakom srcu, ali ga često svjetske brige i interesi zakrile i ne svijetli stopama našeg životnog hoda.
Svako dolaženje svijesti vlastitog lutanja početak je našeg obraćenja. Nitko nije bez oslonca. “Ako te Izraele ostavi otac i majka, ja te neću ostaviti”. Uputimo se očinskom srcu i očinskom domu. U njem je ljubav i prihvat!
Marijan Jurčević, OP

Bl. JAKOV ZADRANIN
HODOČAŠĆE U BITETTO
24. IV. – 29. IV. 2010.
Organizator: Provincijalat provincije sv. Jeronima – Zadar
Kontakt: Fra Drago Ljevar, Trg sv. Frane 1 Zadar,
tel. 250-468, Mob. 098 337-001
Molimo pročitati: Obavijest
Molimo donijeti: Ime, Prezime, Adresa,
Telefon, broj putovnice
25. 4. nedjelja Polazak
Zadar oko 16 sati
Brod Split-Ankona u 21 sat (Ukrcaj u 19 sati)
26. 4. ponedjeljak Dolazak u Ankonu oko 7 sati.
Put U Bitetto oko 14 sati. Smještaj po obiteljima.
Večera u 20 sati
27. 4. utorak Svetkovina
Procesija, Misa
Objed i večera u Bitettu
28. 4. srijeda Posjet San Michele i P.Pijo
Objed i večera na putu
Brod Ankona-Split 21 sat
29. 4. četvrtak Dolazak u Split oko 7
Dolazak u Zadar oko 12 sati
Dodatne upute:
Prenoćište: dvije noći po obiteljima.
Rok prijave je 30.3. 2010.
Cijena puta je 1200 Kuna. Odmah kod prijave je potrebno uplatiti 1000 kuna.
Ostali 200 kuna neposredno prije puta.
Prvi i zadnji dan (nedjelja i četvrtak) sami se pobrinuti za hranu i piće.

SATNICA * OBAVIJESTI * SATNICA * OBAVIJESTI * SATNICA * OB
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Danas Crkva slavi: IV. Korizmena nedj. (Sredoposna), Matilda, Inocent
- PUT KRIŽA u Korizmi petkom i nedjeljom u 18,30 sati
Ponedjeljak: Zaharija, Luiza Marillac: zaštitnica naših sestara sv. Vinka
- Kateheze za odrasle ponedjeljkom.
Susret započinje u 19,45 sati.
Utorak Smiljan, Hrvoje - 1. od 13. utorkoraka pobožnosti sv. Anti
- Kateheza za mlade utorkom.
Susret započinje u 20 sati.
Srijeda Patrik, Domagoj, Hrvatin
Četvrtak Ćiril Jeruzalemski, Cvjetan
Petak sv. JOSIP – KRIŽNI PUT (u 18,30 sati) Misno slavlje na Plovaniji
Subota Dionizije, Hrvoje
Nedjelja V. Korizmena nedj. (Gluha), Serapion, Vesna
- PUT KRIŽA u Korizmi petkom i nedjeljom u 18,30 sati
PRIPREMITI MASLINE ZA SLATI ONIM ŽUPAMA KOJE NEMAJU. Donijeti (tko ima maslina) u paketima složene po 1.000 grančica izrezane na veličinu: 30 do 40 cm.
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u korizmi Križni put
Krunicu molimo svaki dan u 18,30 sati.

Družba Braća Hrvatskog zmaja ZMAJSKI STOL U ZADRU ima čast pozvati Vas na predavanje: Mirele Hrovatin, “HRVATSKA NEMATERIJALNA KULTURNA BAŠTINA NA LISTI UNESCO-a” Predavanje se održava u Svečanoj dvorani Sveučilišta u Zadru u utorak, 16. ožujka 2010. s početkom u 11 sati

Ispovijed u Velikom Tjednu svaki dan između 8 i 12 i od 15 do19 sati. Molimo sve koji se žele pomiriti s Gospodinom i pristupiti pojedinačnoj ispovijedi da dođu u predviđenom vremenu. Zahvaljujemo na razumijevanju.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica naše župe sv. Nikole Tavelića u Rijeci)